Amb aquesta prova es vol avaluar la teva competència lingüística en llengua catalana, fonamentalment en els aspectes de comprensió, coneixement gramatical (morfologia i sintaxi), domini del lèxic i expressió escrita.
En aquesta part es vol avaluar la teva capacitat d'anàlisi i de comprensió.
A partir d'un text d'unes 250 paraules de registre literari, científic, tècnic, periodístic, publicitari, etc., es formularan sis preguntes amb respostes d'opció múltiple, de completar espais buits o de construcció d'estructures alternatives, i es podran referir a algunes de les qüestions següents:
• El significat d'una paraula, locució, frase feta o expressió en el seu context;
• El tipus de text, la seva estructura, la intenció de l'autor; anàlisi d'idees, opinions i arguments.
• La relació de diverses parts del text entre elles o amb el conjunt; inferències i implicacions, la lògica dels arguments, la coherència o incoherència dels raonaments.
• Paràfrasi o glossa d'expressions i locucions.
• El lèxic: polisèmia i homonímia, sinonímia i antonímia, hiperonímia, hiponímia.
En aquesta part s'ha de demostrar la capacitat d'elaborar i reformular textos: saber estructurar, desenvolupar i argumentar idees entorn d'algun dels temes o motius que es proposen, demostrar domini de les habilitats i estratègies lingüístiques necessàries per comprimir o ampliar textos, canviar la intenció de l'autor, reescriure un model textual en diferents temps o modes verbals, utilitzar diferents registres, transformar estructures sintàctiques (activa-passiva, coordinació-subordinació, estil directe-estil indirecte, etc.), entre d'altres.
Aquesta part s'estructurarà en dos exercicis de redacció.
Un primer exercici breu (1 punt), que podrà incloure des de la síntesi, la paràfrasi o la transformació d'algun fragment del text inicial, fins a descriure algun objecte, posar text a unes imatges, elaborar un escrit publicitari o confegir un comentari personal a propòsit d'algun tema proposat.
Un segon exercici (3 punts) on es demanarà un redactat, entre 50 i 80 paraules, en forma de reflexió o comentari sobre alguna qüestió del text de la prova, o sobre un tema que es proposi.
S'hi valorarà l'adequació, la coherència, la cohesió i la riquesa d'expressió, la correcció normativa, l'ortografia, etc.
En aquesta tercera part, sempre independent del text inicial, es vol avaluar el coneixement de les estructures gramaticals de la llengua i el domini de la norma, amb preguntes específiques sobre aspectes sintàctics, lèxics, semàntics o ortogràfics.
Es plantejaran sis preguntes de tipus objectiu, amb resposta d'opció múltiple, d'omplir espais buits, o bé de proposar equivalències sobre:
• Funcions sintàctiques: sintaxi de l'oració simple i de l'oració composta.
• Procediments de formació de mots.
• Canvi del temps o del mode verbal (present-passat, indicatiu-subjuntiu, etc.)
• Formació de paraules (composició i derivació).
• Relacions anafòriques, correlacions de temps verbals i ús dels connectors discursius; recursos expressius del text.
Les preguntes de tipus objectiu, tant a la primera part com a la tercera, tindran cadascuna d'elles el valor de 0,50 punts.
Quan es tracti de preguntes amb resposta d'opció múltiple (amb quatre opcions), si no es respon la pregunta no s'aplicarà cap descompte i si la resposta és errònia tindrà un descompte de 0,16 punts.
Els criteris d'avaluació de la segona part (expressió escrita) es fonamentaran en la coherència i l'adequació dels escrits, la riquesa i la precisió lèxica, la maduresa sintàctica i discursiva en general.
Com a regla general, els textos han d'expressar amb claredat les idees i els conceptes que hi concorren, i han d'utilitzar un registre adequat al context comunicatiu.
En un text coherent i cohesionat, allò que es comunica és rellevant i cal incloure-hi la informació necessària perquè el lector l'interpreti sense entrebancs (no hi ha implícits injustificats, per exemple).
Els textos han d'estar ben planificats i ben resolts, amb les parts ben travades.
En el cas d'una argumentació, cal presentar la tesi i els arguments de manera ordenada.
La riquesa i la precisió lèxica es mesuren tenint en compte la varietat (no repetir les mateixes tries), el recurs a les relacions lèxiques (sinonímia, hiperonímia), l'adequació al registre i la propietat amb què s'usen els mots.
La maduresa sintàctica i discursiva es valora tenint en compte la diversitat d'estructures utilitzades (en l'ús d'oracions compostes, per exemple), l'ús adequat de l'ordre de les paraules, l'ús adequat dels pronoms, o la capacitat d'usar de manera pertinent diversos connectors discursius i signes de puntuació, amb varietat de recursos.
La correcció normativa fa referència al coneixement i aplicació de les regles ortogràfiques i gramaticals.
En aquest sentit, arran de l'aprovació de la normativa de l'IEC a finals de 2016, s'ha establert un període de transició fins a l'any 2020 en què la PAU admetrà simultàniament els criteris de correcció derivats de les antigues i de les noves normes.
Pel que fa al segon exercici de redacció, els 3 punts es repartiran de la manera següent: coherència del text (1 punt); riquesa lèxica i d'expressió (1 punt) i maduresa sintàctica i discursiva (1 punt).
En tota aquesta segona part es descomptarà 0,1 punts per cada falta d'ortografia o error lèxic, de morfologia o de sintaxi.